Måneskin

**Måneskin** er et italiensk rockeband grunnlagt i 2016. Bandet består av frontvokalist Damiano David, bassist Victoria De Angelis, gitarist Thomas Raggi og trommis Ethan Torchio. Gruppens danske navn har sitt opphav i at bassisten Victoria De Angelis er halvt dansk og snakker dansk i tillegg til italiensk. 

Bandmedlemmene begynte å spille sammen i 2015, men Måneskin ble offisielt grunnlagt i Roma i 2016. Gruppen slo igjennom i Italia to år senere, da de endte på andreplass i sesong 11 av italienske *X Factor*. De vant Sanremo-festivalen 2021 med låten «Zitti e buoni» og vant senere Eurovision Song Contest 2021 med samme sang. I etterkant av seieren fikk Måneskin sitt store internasjonale gjennombrudd og gjorde kommersiell suksess med låtene «I Wanna Be Your Slave» og «Coraline» samt coverversjonen av The Four Seasons' «Beggin'» fra deltakelsen i italienske *X Factor*.

Gruppen har gitt ut tre studioalbum: *Il ballo della vita* (2018), *[[Teatro d’ira: Vol. I]]* (2021) og *Rush!* (2023). De har også gitt ut EP-en *Chosen* (2017) og 14 singler, hvorav flere har toppet italienske og europeiske hitlister. Sommeren 2022 hadde Måneskin solgt rundt 40 millioner singler og album verden over og hadde over 4 milliarder avspillinger på alle strømmetjenester. De hadde også mottatt 6 diamant-, 133 platina- og 34 gullsertifiseringer for sine album og singler. Gruppen fikk i 2023 sin første Grammy-nominasjon i klassen *Beste nye artist*.

## Bakgrunn

### Starten
De tre bandmedlemmene Damiano, Thomas og Victoria møtte hverandre da de gikk på samme videregående skole. Senere ble Ethan med etter en Facebook annonse ble postet. I 2016 tok de forberedende utdanning, *liceo* *scientifico*, i Roma og bestemte seg for å starte et band. Bandnavnet kom de på i 2016 da de skulle melde seg på *Pulse*, en lokal musikkonkurranse for nye band. Mens de hadde idédugnad for navn, ba medlemmene Victoria De Angelis, som er halvt dansk, om å slenge ut noen danske ord. De falt for ordet «måneskin» (norsk: *måneskinn*), selv om betydningen ikke har noen direkte forbindelse til bandet. *Pulse*-konkurransen ble også et vendepunkt i gruppens karriere, siden de måtte skrive egne sanger. Som følge av konkurransen fikk de opptre på Felt Music Club & School, og vant førstepremie i konkurransen.

De opptrådte senere som gatemusikanter i Colli Portuensi-området i Roma, og i byens historiske senter, inkludert Via del Corso. En av gruppens første livekonserter utenfor Roma fant sted i Faenza, under Independent Record Labels' årsmøte i 2016. Etter en tur til Danmark, der gruppen holdt flere mindre konserter, begynte gruppen å jobbe tettere sammen med flere øvinger.

### Debutalbum og gjennombrudd
I 2017 meldte bandet seg på den ellevte sesongen av italienske *X Factor* på de kommersielle tv-kanalene Sky Uno og TV8. Måneskin nådde til slutt finalen i desember 2017, der de endte på andreplass. Parallelt med deltakelsen gå Måneskin ut debutsingelen «Chosen» 24. november 2017. Singelen var utgitt av Sony Music og nådde en andreplass på den italienske singellisten. Sangen var også med på gruppens EP med samme tittel, utgitt i desember 2017. EP-en besto hovedsakelig av coverlåter som gruppen hadde opptrådt med under deltakelsen i *X Factor*. EP-en solgte til platina-status.

23. mars 2018 slapp bandet sin første italiensk-språklige singel, «Morirò da re», som også oppnådde kommersiell suksess. Måneskins første studioalbum, *Il ballo della vita* kom 26. oktober 2018. Både albumet og singelen «Torna a casa» toppet hitlistene i Italia. For å promotere albumet ga bandet ut en dokumentarfilm, kalt *This Is Måneskin*. Filmen hadde premiere i Italia 26. oktober 2018.

### Sanremo-festivalen 2021 og ''Teatro d'ira''
I 2021 vant Måneskin Sanremo-festivalen med sangen «Zitti e buoni». Bandet kunngjorde samtidig sitt nye albumprosjekt, kalt ''Teatro d'ira:'' ''Vol. I'' ble utgitt 19. mars 2021. Bandet representerte Italia i Eurovision Song Contest 2021 i Rotterdam 22. mai. I ukene og dagene før finalen var gruppen storfavoritt til å vinne konkurransen, og de innfridde favorittstempelet. Gruppen vant finalen med 524 poeng. Et par uker etter seieren ble gruppens opptreden den mest sette Eurovision-livefremføringen på YouTube, med over 55 millioner visninger.

Etter seieren gikk flere andre låter fra albumet *Teatro d'ira: Vol. I* inn på hitlister over hele Europa. I flere land, blant andre Storbritannia, gjorde den engelskspråklige «I Wanna Be Your Slave» det bedre enn «Zitti e buoni». Også gruppens coverversjon av Madcon-versjonen av «Beggin'», gikk inn på hitlister i flere land.

## Besetning
* Damiano David – vokalist (2016–)
* Victoria De Angelis – bass (2016–)
* Thomas Raggi – gitar (2016–)
* Ethan Torchio – trommer (2016–)

## Diskografi
### Album
* 2018 – *Il ballo della vita*
* 2021 – *[[Teatro d'ira: Vol. I]]*
* 2023 – *Rush!*

### Extended plays
* 2017 – *Chosen*

### Singler

## Referanser


## Eksterne lenker
* 
* 
*